CELEX ID: 32011R0183
Publication Date: 2011-02-22

Document:
KOMISIJOS REGLAMENTAS (ES) Nr. 183/2011
2011 m. vasario 22 d.
kuriuo iš dalies keičiami Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus („Pagrindų direktyva“), IV ir VI priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus („Pagrindų direktyva“) (1), ypač į jos 39 straipsnio 3 dalį,
kadangi:
(1)
Direktyva 2007/46/EB nustatyta suderinta visoms naujoms transporto priemonėms, sistemoms, sudėtinėms dalims ir atskiriems techniniams mazgams taikomų administracinių nuostatų ir bendrųjų techninių reikalavimų sistema. Visų pirma joje yra visų teisės aktų, kuriais nustatomi techniniai reikalavimai, kuriuos turi atitikti transporto priemonės, kad joms galėtų būti suteiktas transporto priemonės EB tipo patvirtinimas, sąrašas. Tai apima ir įvairius tipo patvirtinimo sertifikatų pavyzdžius.
(2)
Dėl globalizacijos poveikio automobilių sektoriui reikšmingai didėja už Sąjungos ribų pagamintų transporto priemonių poreikis. Valstybės narės turi nustatyti administracines procedūras ir techninius reikalavimus pagal nacionalinius teisės aktus, kad galėtų patvirtinti iš trečiųjų šalių importuojamas transporto priemones. Kiekvienos valstybės narės procedūros ir reikalavimai skiriasi, dėl to iškraipomas vidaus rinkos veikimas. Todėl reikia nustatyti atitinkamas suderintas priemones.
(3)
Suderintos administracinės ir techninės nuostatos dėl individualių patvirtinimų turėtų būti nustatytos pirmiausia dėl transporto priemonių, gaminamų dideliais kiekiais trečiosiose šalyse.
(4)
Direktyvos 2007/46/EB 24 straipsnyje valstybėms narėms leidžiama apeiti tam tikras tos direktyvos nuostatas ir tos direktyvos IV priede išvardytus reglamentuojančius teisės aktus siekiant patvirtinti individualias transporto priemones. Tačiau siekiant tinkamo vidaus rinkos veikimo reikia, kad panašūs techniniai ir administraciniai reikalavimai būtų taikomis Sąjungoje. Todėl reikia nustatyti, nuo kurių Sąjungos teisės aktų nuostatų galima nukrypti.
(5)
24 straipsniu leidžiama valstybėms narėms taikyti alternatyvius nustatytiesiems Europos teisės aktais reikalavimus, kuriais siekiama užtikrinti tokį kelių eismo saugumo ir aplinkos apsaugos lygį, kuris kuo (praktiškai įmanoma) labiau artimas Direktyvos 2007/46/EB IV ir VI prieduose nustatytam apsaugos lygiui. Darant prielaidą, kad serijinės gamybos būdu trečiosiose šalyse pagamintos transporto priemonės, siekiant jas eksploatuoti vietinėse rinkose, buvo gaminamos pagal atitinkamoje kilmės ar paskirties šalyje galiojusius teisės aktų techninius reikalavimus, yra tikslinga atsižvelgti į tokius reikalavimus ir Pasaulinio forumo dėl transporto priemonių taisyklių suderinimo (WP.29) globojant Jungtinių Tautų Europos ekonomikos komisijai Ženevoje padarytą pažangą. Yra sukaupta atitinkama informacija ir būtina patirtis siekiant parodyti, kad tie reikalavimai galėtų užtikrinti bent lygiavertį Sąjungoje reikalaujamam kelių eismo saugos ir aplinkos apsaugos lygį Todėl yra tikslinga tam tikrą skaičių trečiosiose šalyse galiojančių reikalavimų laikyti lygiaverčiais reikalavimais atliekant individualų patvirtinimą.
(6)
Sertifikatų, išduodamų patvirtinimą suteikiančių institucijų, šablonai aprašyti Direktyvos 2007/46/EB VI priede. Tačiau jie yra susiję su transporto priemonės tipo patvirtinimais, o ne su individualių transporto priemonių patvirtinimu. Siekiant palengvinti pagal tos direktyvos 24 straipsnį suteiktų individualių patvirtinimų abipusį pripažinimą tikslinga nustatyti šabloną, kuris turėtų būti naudojamas individualaus patvirtinimo sertifikatui.
(7)
Šio reglamento priėmimo metu valstybėse narėse taikomos nacionalinės transporto priemonių, gaminamų dideliais kiekiais ir iš pradžių skirtų registruoti trečiosiose šalyse, individualaus patvirtinimo sistemos. Tos patvirtinimo sistemos gali būti toliau taikomos. Pagal Direktyvos 2007/46/EB 24 straipsnio 6 dalį jos galioja tik patvirtinimą suteikusios valstybės narės teritorijoje, o kitos valstybės narės gali atsisakyti pripažinti tokius patvirtinimus.
(8)
Siekiant užtikrinti tinkamą patvirtinimo sistemos veikimą yra tikslinga atnaujinti Direktyvos 2007/46/EB priedus, kad būtų galima nustatyti transporto priemonių, kurios tvirtinamos pagal individualaus patvirtinimo procedūrą, techninius reikalavimus.
(9)
Todėl reikėtų atitinkamai iš dalies pakeisti Direktyvos 2007/46/EB IV ir VI priedus.
(10)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2007/46/EB I ir VI priedai iš dalies keičiami pagal šio reglamento priedą.
2 straipsnis
Šio reglamento reikalavimai neturi poveikio Direktyvos 2007/46/EB 24 straipsnio reikalavimams dėl individualių patvirtinimų, visų pirma valstybių narių galimybei suteikti individualius patvirtinimus, jei jos nustato alternatyvius reikalavimus.
3 straipsnis
Šis reglamentas įsigalioja 2012 m. vasario 26 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. vasario 22 d.

EuroVoc Classification:
Level 1: 100158
100154
100144
Level 2: 100238
100239
100261
100175
Level 3: 4539
525
2015
3641
All Descriptors: 2897
4654
4658
5235
848